
Narvas Aleksander Puškini 33 hoones asuvate ruumide
tasuta kasutusse andmine (MTÜ Motorcycle Club MAGNUM MC)
1. ASJAOLUD JA MENETLUSE KÄIK

Narva Linnavalitsusele laekus taotlus Mittetulundusühingu Motorcycle Club MAGNUM MC, registrikood 80304659, juhatuse liikmelt Igor Brokk’ilt, milles palutakse anda täiendavalt tasuta kasutusse Narvas Aleksander Puškini tänav 33 hoone soklikorrusel asuvad ruumid nr 16-17 ning 1. korrusel asuvad ruumid nr 60-61 mittetulundusühingu tegevuse korraldamiseks.



Soklikorruse ruumide üldpind


93,2 m2






1. korruse ruumide üldpind


72,2 m2



Arvestuslik üüritasu



1832,12 krooni (118,38 EUR) kuus

Ruumid on ebarahuldavas seisundis, vaja vahetada aknaplokid, renoveerida elektrivarustus. Kõik need puudused ei võimalda ruume ilma remonti tegemata kasutusse anda. Remondiks vajalikud vahendid Linnavara- ja Majandusametil puuduvad. MTÜ Motorcycle Club MAGNUM MC on nõus tegema ruumide remondi omal kulul. 
MTÜ Motorcycle Club MAGNUM MC kavatseb kasutada ruume mootorrataspordi ja mototurismi arendamiseks, teemaseminaride, kohtumiste, näituste korraldamiseks ja muuks tegevuseks Narva noortega aktiivse eluviisi populariseerimise eesmärgil.
Käesoleval ajal kasutab MTÜ Motorcycle Club MAGNUM MC üürilepingu alusel soklikorruse ruume nr 22-28 üldpinnaga 66,0 m2, mis on remonditud klubiliikmete kulul. Klubi juhatus palub vabastada klubi üüritasust (566,28 krooni ehk 36,59 eurot kuus) seoses eelseisvate kulutustega täiendavalt kasutusse taotletavate ruumide remondiks. 
Mittetulundusühingu Motorcycle Club MAGNUM MC taotlust arutati Narva Linnavalitsuse linnavarakomisjoni istungil 10.11.2010. a (protokoll nr 11) ning otsustati:
1. Anda Mittetulundusühingule Motorcycle Club MAGNUM MC, registrikood 80304659, avalikku enampakkumist korraldamata määramata ajaks tasuta kasutusse Narvas Aleksander Puškini tänav 33 hoone soklikorrusel asuvad ruumid nr 16-17, 22-28 üldpinnaga 159,2 m2 ning 1. korrusel asuvad ruumid nr 60-61 üldpinnaga 72,2 m2 mittetulundusühingu tegevuse korraldamiseks.
2. Narva Linnavalitsuse Linnavara- ja Majandusametil esitada punktis 1 nimetatud otsus Narva Linnavalitsuse istungile korralduse vastuvõtmiseks.
2. ÕIGUSLIKUD JÄRELDUSED

Kohaliku omavalitsuse korralduse seaduse § 30 lõike 1 punkti 2 kohaselt linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.
Narva Linnavolikogu 21.06.2005 määruse nr 20/57 „Linnavara eeskiri” (edaspidi ka Eeskiri) punkti 48 kohaselt Narva linna omandis oleva vallasvara ja kinnisvara teisele isikule üürilepingu, rendilepingu või tasuta kasutamise lepingu alusel üleandmise korra sätestab Narva Linnavolikogu.
Narva Linnavolikogu 17.03.2005.a määruse nr 14/52 “Linnavara kasutusse andmise kord” (edaspidi ka Kord) punkti 5.1.3 alapunkti b) kohaselt otsustuse linnavara kasutusse andmise kohta kinnisasjade kasutusse andmisel võtab vastu kohaliku omavalitsuse asutus tema bilansis oleva vara suhtes, kui linnavara antakse kasutusse määramata ajaks. Korra punktide 46, 46.4, 7.2, 7.2.3 alusel avaliku enampakkumiseta või eelläbirääkimistega pakkumiseta võib anda kasutusse linnavara, mis antakse kasutusse mittetulundusühingutele ning vastavalt Korra punktile 47 linnavara enampakkumiseta kasutusse andmise otsustus võetakse vastu tulenevalt Korra punktist 5. Seega, eelnimetatud ruumide enampakkumiseta kasutusse andmise otsustuse võtab vastu Narva Linnavalitsuse Linnavara- ja Majandusamet, Narva Linnavalitsusel tuleb aga vastu võtta otsustus antud ruumide tasuta kasutusse andmise osas, kuna Korra punktide 7.2, 7.2.3 kohaselt üksnes linnavalitsuse korraldusega võib linnavara mittetulundusühingutele kasutusse anda tasuta või „Üüritasu arvestuse metoodilise juhendiga” ette nähtust madalama tasu eest tähtajaga kuni 5 aastat või määramata ajaks. 

Eeskirja punkti 53 kohaselt vara annab kasutusse vara bilansiline valitseja. Korra punkti 49 kohaselt linna nimel sõlmib kasutuslepingu kohaliku omavalitsuse asutus, kelle bilanssi nimetatud linnavara kuulub. Antud juhul sõlmib Narva linna nimel tasuta kasutamise lepingu Narva Linnavalitsuse Linnavara- ja Majandusamet kui Aleksander Puškini tänav 33 asuva hoone bilansiline valdaja.

3. OTSUS
3.1. Anda Mittetulundusühingule Motorcycle Club MAGNUM MC, registrikood 80304659, määramata ajaks tasuta kasutusse Narvas Aleksander Puškini tänav 33 hoone soklikorrusel asuvad ruumid nr 16-17, 22-28 üldpinnaga 159,2 m2 ning 1. korrusel asuvad ruumid nr 60-61 üldpinnaga 72,2 m2 mittetulundusühingu tegevuse korraldamiseks.

3.2. Narva Linnavalitsuse Linnavara- ja Majandusametil sõlmida Mittetulundusühinguga Motorcycle Club MAGNUM MC punktis 3.1 nimetatud ruumide tasuta kasutusleping.

4. RAKENDUSSÄTTED

4.1. Narva Linnavalitsuse Linnavara- ja Majandusametil teha korraldus teatavaks Mittetulundusühingule Motorcycle Club MAGNUM MC.
4.2. Korraldus jõustub seadusega sätestatud korras.
4.3. Korraldust võib vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest.

